
I.
ĮŽANGA
                      Birštono savivaldybės (toliau – Savivaldybė)  kontrolės ir audito tarnyba (toliau – Tarnyba) yra viešojo administravimo subjektas, išorės auditui ir kontrolės funkcijoms Savivaldybėje atlikti. Tarnybos veiklos rūšis yra Lietuvos Respublikos savivaldybių veikla. Tarnyba vykdo bendrąją (vidaus administravimas) ir specialiąją (išorės auditas ir kontrolė) savivaldybių veiklą. Pagrindinė Tarnybos funkcija yra prižiūrėti, ar teisėtai, efektyviai, ekonomiškai ir rezultatyviai valdomas ir naudojamas  Savivaldybės  turtas ir patikėjimo teise valdomas valstybės turtas, kaip vykdomas Savivaldybės biudžetas ir naudojami kiti piniginiai ištekliai, be to skatina teigiamą ir veiksmingą audito poveikį Savivaldybės finansų valdymo ir kontrolės sistemai bei viešajam valdymui.

                     Tarnyba yra kompetetinga ir nepriklausoma Savivaldybės biudžetinė įstaiga, kurios misija – skatinti efektyvų Savivaldybės turto valdymą ir lėšų naudojimą. Tarnyboje dirba vienas  darbuotojas – Savivaldybės kontrolierė, kuri atlieka visas šiam subjektui priskirtas funkcijas.   

                     Įgyvendindama Lietuvos Respublikos vietos savivaldos įstatyme nustatytas funkcijas ir suteiktus įgaliojimus Savivaldybės kontrolierė atlieka finansinius ir veiklos auditus ir patikrinimus Savivaldybės administracijoje, Savivaldybės administravimo subjektuose bei Savivaldybės kontroliuojamose įmonėse, teikia Savivaldybės tarybai išvadas ir ataskaitas.
                     Finansinis auditas apima audituojamojo subjekto finansinių ir biudžeto vykdymo ataskaitų rinkinių, metinių konsoliduotųjų ataskaitų rinkinių ir kitų ataskaitų duomenų, taip pat savivaldybės lėšų ir turto valdymo, naudojimo, disponavimo jais teisėtumo ir jų naudojimo įstatymų nustatytiems tikslams vertinimą ir nepriklausomos nuomonės pareiškimą. 

                    Veiklos auditu siekiama įvertinti įstaigų viešąjį ir vidaus administravimą ekonomiškumo, efektyvumo ir rezultatyvumo požiūriu, vidaus kontrolės sistemos patikimumą, atskleisti veiklos problemas bei parodyti veiklos trūkumus, teikti rekomendacijas.

                    Kontrolierės atliekamų auditų siekis yra ne tik finansinės informacijos ir veiklos vertinimas ir neatitikimų paieška, bet ir galimų pažeidimų, klaidų prevensija. Auditas grindžiamas šiais principais: tarptautinių auditų standartų taikymosi, nuomonės nepriklausomumo, teisėtumo viešumo, objektyvumo, audituojamo subjekto vadovybės atskaitomybės, vidaus kontrolės, duomenų prieinamumo ir kt. Auditu siekiama paveikti, kad ateityje būtų išvengta neatitikimų ir klaidų, kad būtų sustiprinta vidaus kontrolė, padidintas veiklos efektyvumas.
                    Savivaldybės kontrolierė savo veikloje vadovaujasi Lietuvos Respublikos įstatymais (Vietos savivaldos, Biudžeto sandaros, Viešojo administravimo, Valstybės tarnybos, Valstybės ir savivaldybių turto valdymo, naudojimo ir disponavimo, Valstybės ir savivaldybių įmonių, Viešųjų įstaigų, Sveikatos priežiūros įstaigų, Audito, Viešojo sektoriaus finansinių ataskaitų rinkinių konsolidavimo, Viešojo sektoriaus atskaitomybės, Įmonių finansinės atskaitomybės, Biudžetinių įstaigų, Buhalterinės apskaitos ir kt.), Vyriausybės nutarimais, kitais teisės aktais ir Savivaldybės tarybos 2009 m. spalio 30 d. sprendimu Nr.TS-181 patvirtintais Tarnybos nuostatais. Savivaldybės kontrolierės teisiniai pagrindai yra nustatyti Valstybės tarnybos įstatyme.
                    Savivaldybės kontrolierė organizuodama savo darbą ir teisės aktais nustatytų funkcijų įgyvendinimą kiekvienais metais rengia ir nustatyta tvarka derina su Savivaldybės tarybos Kontrolės komitetu veiklos planą ir jį tvirtina įsakymu. Savivaldybės kontrolierė 2013 metais savo veiklą vykdė pagal 2013 metų veiklos planą, 2013 metų veiklos įgyvendinimo programą bei 2012-2014 metų strateginį veiklos planą. Sudarant darbo planą buvo išskiriami veiklos prioritetai, kuriais remiantis būtų užtikrinta teisės aktais numatytų svarbiausių užduočių t. y. ataskaitos ir išvados dėl Savivaldybės konsolduotųjų finansinių ir biudžeto vykdymo ataskaitų rinkinių,  ataskaitos ir išvados dėl ataskaitos apie Savivaldybei nuosavybės teise priklausantį turtą bei patikėjimo teise valdomą valstybės turtą, parengimas ir pateikimas Savivaldybės tarybai. Atliktų suplanuotų biudžetinių įstaigų auditų ataskaitos ir išvados yra sudėtinė minėtų ataskaitų ir išvadų, teikiamų Savivaldybės tarybai dalis.
Apibendrinant metų rezultatus, noriu pažymėti, kad  Savivaldybės kontrolierė atliko  visas 2013 metų veiklos plane numatytas ir Savivaldybės tarybos pavestas audito ir kontrolės užduotis. Ataskaitoje pateikta informacija apie pagrindinių Savivaldybės kontrolierei priskirtų funkcijų vykdymą ir iškeltų uždavinių įgyvendinimą apie jos atliktus darbus, įgyvendinant darbo planuose ir Vietos savivaldos įstatyme numatytas funkcijas. Savivaldybės kontrolierės atliekamų auditų rezultatas – audito išvada ir ataskaita, kuriose teikiamos rekomendacijos, kaip gerinti audituojamojo subjekto veiklą, o įgyvendintų rekomendacijų dalis procentais yra Savivaldybės kontrolierės darbo rezultato vertinimo kriterijus. Todėl daug dėmesio yra skiriama audito rekomendacijų pateikimui ir jų įgyvendinimo stebėsenai.
Savivaldybės kontrolierė vykdydama savo funkcijas, kaip ir ankstesniais metais, Savivaldybės tarybai patekė privalomas ataskaitas ir išvadas: dėl 2012 metų Savivaldybės biudžeto vykdymo ataskaitų rinkinių taip pat pirmą kartą ir dėl Savivaldybės konsoliduotųjų finansinių ataskaitų rinkinių,  dėl 2012 metų Savivaldybės nuosavybės teise priklausančio ir patikėjimo teise valdomo valstybės turto ataskaitos, dėl akcinių bendrovių ir viešųjų įstaigų finansinių ataskaitų rinkinių ir veiklos vertinimo už 2012 metus, išvadas dėl galimybės imti paskolas ir tarnybos veiklos ataskaitą už 2012 metus. Atlikdama patikrinimus ir auditus daug dėmesio skyrė biudžeto lėšų ir turto panaudojimo, valdymo ir apskaitos kontrolei. Savivaldybės kontrolierės veikla apėmė visų Savivaldybės biudžeto pajamų ir išlaidų duomenų vertinimą. Auditų metu buvo vertinta Savivaldybės turto ir įsipareigojimų rodikliai bei turto naudojimo, valdymo ir disponavimo juo teisėtumas, parengtos patikrinimų ataskaitos ir išvados, kurios teisės aktų nustatyta tvarka pateiktos Savivaldybės tarybai, kontrolės komitetui ir audituojamiems subjektams. Auditų metu biudžeto lėšų ir turto valdymas, naudojimas ir disponavimas juo buvo vertinamas ne tik teisėtumo, teisingumo ir ekonomiškumo, bet ir viešojo intereso pažeidimų vertinimo požiūriais.
Įgyvendinant Vietos savivaldos įstatyme numatytus Savivaldybės kontrolierės veiklos viešumo ir nepriklausomumo principus kontrolierės darbo planai, veiklos ataskaitos bei auditų ataskaitos ir išvados patalpinamos interneto svetainėje, veiklos ataskaitų santraukos ir vietinėje spaudoje, kad informuoti Savivaldybės institucijas ir gyventojus, dėl Savivaldybės biudžeto lėšų ir kito turto valdymo ir naudojimo.
Vertinat Savivaldybės kontrolierės auditų metu pateiktų rekomendacijų įgyvendinimo kontrolę buvo vertinamas teiktų rekomendacijų įgyvendinimo lygis. Pažymėtina, kad asignavimų valdytojai savalaikiai reagavo į pateiktas rekomendacijas, taisė pastebėtus neatitikimus ir apie tai informavo Savivaldybės kontrolierę. Rekomendacijų įgyvendinimas audito metu rodo tinkamo bendradarbiavimo su audituojamais subjektais rezultatą ir yra efektyviausias būdas užtikrinti Savivaldybės biudžeto asignavimų panaudojimo teisėtumą ir tinkamą Savivaldybės turto valdymą, naudojimą ir juo disponavimą. 
Savivaldybės kontrolierės veiklos ataskaita už 2013 metus yra parengta ir teikiama Savivaldybės tarybai, vadovaujantis Vietos savivaldos įstatymo 27 straipsnio 9 dalies 15 punkto nuostatomis, Tarnybos nuostatais, Savivaldybės tarybos veiklos reglamento nustatyta tvarka.
II. TARNYBOS TIKSLAS, UŽDAVINIAI, VEIKLOS PRINCIPAI,
PRIORITETAI IR VERTYBĖS


Savivaldybės kontrolierės veiklos principus ir funkcijas reglamentuoja Vietos savivaldos įstatymas. Savivaldybės kontrolierė, prižiūrėdama, ar teisėtai, efektyviai, ekonomiškai ir rezultatyviai valdomas ir naudojamas Savivaldybės turtas ir patikėjimo teise valdomas valstybės turtas, kaip vykdomas Savivaldybės biudžetas ir naudojami kiti piniginiai ištekliai, atlieka veiklos plane ir audito programoje numatytus Savivaldybės administracijos, Savivaldybės administravimo subjektų ir Savivaldybės kontroliuojamų įmonių išorės finansinį ir veiklos auditus; vykdo Savivaldybės turto apskaitos, valdymo, naudojimo ir disponavimo juo kontrolę; rengia ir teikia Savivaldybės tarybai išvadas dėl paskolų ėmimo bei garantijų suteikimo ir laidavimo kreditoriams už savivaldybės kontroliuojamų įmonių imamas paskolas; išvadas suteikiančias savivaldybės tarybai pagrindą tvirtinti koncesijos konkurso sąlygas ir pagrindines koncesijos sutarties sąlygas; išvadas suteikiančias savivaldybės tarybai pagrindą tvirtinti viešųjų pirkimų sąlygas, būdą ir pagrindines sutarties dėl partnerystės su privačiais subjektais sąlygas ir išvadas galutiniam partnerystės su privačiais subjektais sutarties projektui; vertina Savivaldybės viešojo administravimo subjektų administracinės veiklos kokybę ir efektyvumą, vidaus kontrolės sistemos patikimumą ir teikia  rekomendacijas jai gerinti; vykdo prevencines priemones, kad būtų ištaisyti ir nepasikartotų audito metu nustatyti teisės aktų pažeidimai ir kt.

Siekiant teisingai ir objektyviai atlikti auditus pirmiausia susipažįstama su įmonės veikla ir struktūra, orientuojamasi į pasirinktas audituojamo subjekto strategines sritis, taip pat darbo užmokesčio ir socialinio draudimo lėšų naudojimą, specialiųjų programų pajamas, viešojo sektoriaus turto ir lėšų optimizavimą ir kt. Tai leidžia ne tik įvardyti dažniausius šių sričių trūkumus, bet ir pateikti siūlymus, kaip jų išvengti ateityje.
                   Įgyvendinant veiklos planus, atsižvelgiama į prioritetus, kurių pagrindu rengiami veiklos ir darbo planavimo dokumentai. Įvertinant Tarnybos žmogiškuosius išteklius, darbai planuojami taip, kad pirmiausia būtų užtikrintas uždavinių ir funkcijų, nustatytų Lietuvos Respublikos vietos savivaldos įstatyme, kituose įstatymuose bei savivaldybės tarybos sprendimuose, tinkamas įgyvendinimas,  siekiama išlaikyti reikiamą pagal teisės aktus auditų mastą. Savivaldybės kontrolierės veiklos apimtis sudaro 12 savarankiškų biudžetinių įstaigų, 12 padalinių Savivaldybės administracijoje, 2 uždarosios akcinės bendrovės, kuriose savivaldybė turi daugiau kaip 50 proc. akcijų, 2 viešosios įstaigos, 23 visuomeninės organizacijos, 6 rėmimo fondai bei kitos programos, remiamos iš savivaldybės biudžeto.


Atlikdama auditus ir patikrinimus Savivaldybės kontrolierė, vertina vadovaujančių darbuotojų, dirbančių tikrinamuose subjektuose, veiksmus (darbo funkcijas), jų atitikimą teisės aktų reikalavimams ir atliktų darbų rezultatus. Auditų ir patikrinimų tikslas yra pateikti Savivaldybės tarybai, institucijų vadovams bei Savivaldybės bendruomenei objektyvią ir tikslią informaciją apie Savivaldybės biudžeto lėšų ir turto apskaitą, valdymą ir naudojimą, rekomendacijas, kaip lėšos ir turtas būtų naudojami taupiai, efektyviai ir racionaliai bei tenkintų Savivaldybės gyventojų interesus.


Atlikdama auditus, Savivaldybės kontrolierė nuolat siekia bendradarbiavimo ir tarpusavio supratimo su audituojamųjų įstaigų vadovais ir darbuotojais, rodo iniciatyvą, kad visos pastebėtos klaidos būtų taisomos iš karto audito metu, o finansinėse ataskaitose pateikti duomenys rodytų tikrą ir teisingą įstaigos būklę. Savivaldybės kontrolierės darbo tikslas – nustatyti sritis, kuriose kontrolieriaus darbas turės reikšmingiausią įtaką, ir pasiūlyti rekomendacijas, kaip įstaigų vadovams tobulinti valdymą, diegti pažangias apskaitos ir finansų valdymo sistemas. Atliekant auditus siekiama, kad kiekvienas auditas būtų išsamus, objektyvus, pagrįstas patikimais įrodymais ir kad audito ataskaitoje ir išvadoje atsispindėtų pagrindinės problemos. Audito tikslas yra ne tik pateikti objektyvią ir tikslią informaciją, ar Savivaldybės finansai ir kitas turtas apskaitomi teisingai ir valdomi išmintingai, bet ir patarti asignavimų valdytojams, ką reikėtų taisyti ir keisti, kad reikalai pagerėtų. Auditų ir patikrinimų metu subjektui pateikiama ir žodiniai patarimai ir rekomendacijos, kurios padeda išvengti kai kurių klaidų ir neatitikimų valdant ir naudojant Savivaldybės biudžeto lėšas ir turtą, kaip nurodyta teisės aktuose.
                Įvertinant Tarnybos galimybes ir prioritetus 2013 metais pagrindinis dėmesys buvo skiriamas finansiniam auditui, kuris apima įvykusių ir finansinėse ataskaitose parodytų ūkinių operacijų vertinimą, biudžeto formavimo ir įvykdymo proceso, vidaus kontrolės, finansų valdymo apskaitos sistemos tyrimą, audituojamo subjekto sudarytų sutarčių ir sprendimų, susijusių su turto valdymu, naudojimu ir disponavimu juo, teisėtumo vertinimą. Finansinių auditų ir patikrinimų metu neapsiribojama apskaitos ir atskaitomybės patikrinimu, bet taip pat vertinama veikla, kuri negali būti atsiejama nuo finansinės veiklos. Savivaldybės viešojo sektoriaus subjektai nuo 2010 metų buhalterinę apskaitą ir finansinių ataskaitų rinkinius rengia pagal viešojo sektoriaus apskaitos ir finansinės atskaitomybės standartus (VSAFAS). Viešojo sektoriaus buhalterinės apskaitos ir finansinės atskaitomybės sistemos reforma apima visas Savivaldybės biudžetines įstaigas, kontroliuojamas atskirų sričių viešąsias įstaigas ir Savivaldybę, kaip atskirus viešojo sektoriaus subjektus. Apskaitos reformos tikslas – viešąjame sektoriuje pereiti prie buhalterinės apskaitos tvarkymo, taikant kaupimo principą ir ataskaitų duomenų konsolidavimo. Pagal Viešojo sektoriaus atskaitomybės įstatymą kontrolės ir audito tarnybai numatyta funkcija atlikti Savivaldybės viešojo sektoriaus subjektų metinių ataskaitų rinkinių auditą arba patikrinimą, atsižvelgdama į tai Savivaldybės kontrolierė analizavo viešojo sektoriaus subjektų turto, finansavimo, įsipareigojimų ir kitų sąskaitų likučių įvertinimą pagal viešojo sektoriaus apskaitos ir finansinės atskaitomybės standartus ir teikė siūlymus nustatytiems neatitikimams šalinti.
             Pradedant atlikti auditą, pirmiausia nusistatoma kriterijai, kurie parenkami atsižvelgiant į strateginius planus ir nusistatytus prioritetus vykdant numatytą veiklą, pagal kiekvieną programą ir sritį. Pagal numatytą strategiją Savivaldybės prioritetinė kryptis yra orentuota į socialinės politikos formavimą savivaldybėje. Atliekant auditus daug laiko turi būti skiriama planavimui, vidaus kontrolės ir rizikų vertinimui, audito įrodymų surinkimui, audito atrankai, reikšmingumo nustatymui, analitinių procedūrų atlikimui, visa tai reikia įforminti darbo dokumentuose ir iš surinktos medžiagos paruošti ataskaitą ir išvadą bei jas realizuoti. Pagal teisės aktų reikalavimus kontrolierius atlieka finansinius ir veiklos auditus, kurių atlikimui taikomi kiti reikalavimai ir skirtingi standartai, kuriuos reikia gerai išmanyti ir gebėti taikyti praktikoje. Taip pat auditai atliekami įvairių sričių subjektuose, kurių veiklą reglamentuoja skirtingi įstatymai ir kiti teisės aktai, kuriuos reikia žinoti ir kontroliuoti jų vykdymą. Atliekant auditus nėra standartizuotų darbo dokumentų, jo atlikimą lemia auditą atliekančio asmens gebėjimai ir profesinė patirtis, audito darbas reikalauja specialių žinių, praktinių įgūdžių. Dirbant šį darbą būtina nuolat gilinti žinias ir tobulinti įgūdžius, domėtis gera praktika ir sugebėti ją taikyti savo darbe. Savivaldybės kontrolierė  dalyvavo kontrolierių asociacijos rengiamuose seminaruose. 2013 metais kvalifikacijos kėlimui iš biudžeto lėšų panaudota 270,00 Lt, dalyvauta trijuose seminaruose, išklausyta paskaitų kursas įvairiomis temomis.  
III. KONTROLĖS IR AUDITO TARNYBOS VAIDMUO IR VEIKLA

Vadovaudamasi Vietos savivaldos įstatymo nuostatomis, Savivaldybės kontrolierė savo veiklą atliko pagal kontrolierės sudarytą ir patvirtintą bei su Birštono savivaldybės tarybos Kontrolės komitetu suderintą darbo planą.  Kontrolierė 2013 metais įvykdė audito programoje ir veiklos plane numatytas užduotis, Savivaldybės tarybos pavestus patikrinimus, taip pat atliko patikrinimus pagal gautus prašymus.

 Per 2013 metus kontrolierė atlikto dešimt finansinių  auditų ir patikrinimų, surašė dešimt ataskaitų ir dešimt išvadų, nagrinėjo iš gyventojų gautus pareiškimus, dalyvavo kvalifikacijos kėlimo seminaruose tvarkė Tarnybos dokumentaciją, bendradarbiavo su Valstybės kontrole, Savivaldybių kontrolierių asociacija, Savivaldybės tarybos kontrolės komitetu ir kt.

Auditų ataskaitos bei išvados pateiktos audituojamų Savivaldybės administravimo subjektų bei Savivaldybės kontroliuojamų įmonių vadovams, kurie turi žinoti, ar vadovaujama įstaiga įgyvendina užsibrėžtus tikslus ir kurie atsako už įstaigos veiklą, taip pat audito metu nustatytų trūkumų šalinimą bei audito rekomendacijų įgyvendinimą. Baigus auditą administravimo subjektuose vykdoma poauditinė veikla. Visų patikrinimų ir auditų ataskaitos ir išvados pateiktos Savivaldybės tarybos kontrolės komitetui bendram aptarimui ir apsvarstymui. 

Ataskaitose pateikiama rekomendacijos Savivaldybės administracijos direktoriui, audituojamų Savivaldybės administravimo subjektų bei Savivaldybės kontroliuojamų įmonių vadovams dėl nustatytų neatitikimų ir nustatomas  terminas, per kurį turi būti pašalinti nustatyti teisės aktų pažeidimai. Savivaldybės administracijos direktorius, audituojamų Savivaldybės administravimo subjektų bei Savivaldybės kontroliuojamų įmonių vadovai per Savivaldybės kontrolierės nustatytą terminą įpareigojami pranešti kontrolierei apie auditų metu nustatytų neatitikimų pašalinimą. Vienas iš audito veiksmingumo kriterijų yra pateiktų rekomendacijų įgyvendinimas. Per 2013 metus įgyvendinta dauguma Savivaldybės kontrolierės auditų metu pateiktų rekomendacijų ir nustatytais terminais pateikti visų subjektų atsakymai apie priimtas priemones ir rekomendacijų įgyvendinimą. 

Noriu pažymėti, kad audituojamų įstaigų vadovai geranoriškai ir operatyviai reaguoja į audito metu nustatytus neatitikimus ir pateiktas rekomendacijas ir imasi priemonių, kad pateiktos rekomendacijos būtų įgyvendintos. Dažniausiai pasitaikantys neatitikimai nustatomi tikrinant vidaus kontrolės sukūrimą ir jos veikimą, Viešųjų pirkimų įstatymo nuostatų taikymą, Savivaldybės turto valdymą, apskaitos politikos organizavimą bei buhalterinės apskaitos tvarkymą. Atkreiptinas dėmesys į tai, kad pateiktų rekomendacijų nevykdymas tikrinamuose subjektuose ir nustatytų trūkumų nepašalinimas laiku, ateityje pareikalauja daugiau darbo ir piniginių išteklių jų taisymui.
Savivaldybės kontrolierė yra paruošusi ir patvirtinusi 2012-2014 metų strateginį veiklos planą, kuriame numatyta institucijos misija, vizija ir strateginiai tikslai: misija – padėti Savivaldybei išmintingai valdyti ir naudoti turtą, lėšas ir kitus išteklius; vizija – padėti Savivaldybės tarybai vykdyti priimtų sprendimų kontrolę ir skatinti pažangių finansinių valdymo standartų įgyvendinimą Savivaldybės sektoriuje bei efektyvų viešųjų paslaugų teikimą visuomenei ir institucijos strateginių tikslų įgyvendinimą. Vienas iš pagrindinių strateginių tikslų yra skatinti į rezultatus orientuotą valdymą viešojo administravimo subjektuose, taip pat vertinti vidaus kontrolę, įskaitant finansų valdymą ir pažangių technologijų diegimą.


Viena iš pagrindinių audito procedūrų yra bendravimas su audituojamo subjekto vadovaujančiais ir kitais darbuotojais. Nuo bendravimo sėkmės didele dalimi priklauso audito įrodymų surinkimas, testų ir procedūrų bei daugelio kitų audito darbų atlikimas. Atlikdamas auditą auditorius turi gerai žinoti ne tik buhalterinę apskaitą, bet ir įmonės  veiklą.


Pasirengiant ir atliekant Savivaldybės lėšų bei turto panaudojimo auditus, auditorius turi turėti pakankamai žinių apie Savivaldybės įstaigų valdymą, jų veiklą ir funkcijas. Jis turi ne tik pats gerai žinoti įstatymus ir teisės aktus, bet ir įsitikinti, kad juos žino audituojamas subjektas. Įstatymų ir nutarimų žinojimas svarbus todėl, kad daugelis klaidų ir netikslumų finansinėse ataskaitose atsiranda arba nežinant įstatymų, arba sąmoningai nesilaikant jų nuostatų.                                                                                                                                                                Savivaldybėje yra sudaromas ir tvirtinamas programinis biudžetas, todėl audituojant labai svarbu įvertinti, ar programos tikslai yra teisingi, ar jie susieti su įstaigos tikslais, be to, reikalinga nustatyti, ar yra parengta programos vykdymo kontrolės sistema. Blogai kontroliuojami programos atlikimo etapai ir konkretūs darbai reiškia didėjančią programos įvykdymo riziką.

                   Atlikdamas auditus ir surašydamas auditų ataskaitas ir išvadas, pagal Audito įstatymo, audito standartų ir kitų teisės aktų reikalavimus, kontrolierius turi būti nepriklausomas. Kontrolieriaus nepriklausomybė turi apimti jo atliekamus darbus nuo audito pradėjimo iki nepriklausomos ir objektyvios audito ataskaitos ir išvados parengimo.  

IV. ATLIKTI AUDITAI IR PATIKRINIMAI

Vykdydama Vietos savivaldos įstatyme numatytas Tarnybos funkcijas bei įgyvendindama Tarnybos 2012–2014 metų strateginiame veiklos plane bei 2013 metų veiklos programoje numatytus tikslus, Savivaldybės kontrolierė atliko 2013 metų veiklos plane numatytus auditus ir patikrinimus bei kitus darbus. Savivaldybės kontrolierė parengė ir Savivaldybės tarybai pateikė ataskaitas ir išvadas dėl Savivaldybės 2012 metų finansinių ir biudžeto vykdymo konsoliduotųjų ataskaitų rinkinių, Savivaldybei nuosavybės teise priklausančio turto ir patikėjimo teise valdomo valstybės turto 2012 metų ataskaitos, išvadas dėl galimybės Savivaldybei imti ilgalaikes paskolas taip pat nuosekliai atliko Savivaldybės įmonių metinių finansinių rinkinių ir veiklos ataskaitų finansinius auditus, parengė audito ataskaitas bei išvadas ir jas teisės aktų nustatyta tvarka pateikė Savivaldybės merei, Savivaldybės tarybos kontrolės komitetui, Savivaldybės administracijos direktoriui ir audituotų subjektų vadovams.


Atliekant veiklos plane numatytas priemones buvo tikrinamas Savivaldybės biudžeto lėšų, skirtų tikrinamiems subjektams, panaudojimas, tiriant atliktų auditų ir patikrinimų poveikį, buvo nuolatos vykdoma teiktų rekomendacijų įgyvendinimo stebėsena, renkama informacija, kaip operatyviai ir efektyviai vykdoma ankstesnių  auditų ir patikrinimų metu pateiktų rekomendacijų įgyvendinimas ir taisomi neatitikimai. Pastebėta, kad efektyvesni ir veiksmingesni yra einamųjų metų ir tarpiniai finansinių ataskaitų auditai, kadangi tokių auditų rezultatai, pateikti audituojamų subjektų vadovams, suteikia galimybę laiku pataisyti nustatytus neatitikimus ir jų nekartoti sudarant metines finansines ir kitas ataskaitas.

 Audituojamojo subjekto veikla priklauso nuo tinkamos vidaus kontrolės sukūrimo įstaigoje, kuri apima koordinuotų būdų ir priemonių, naudojamų įmonės turtui apsaugoti, apskaitos duomenų teisingumui ir numatytai valdymo politikai užtikrinti, visumą, bei yra viena iš pagrindinių finansų valdymo skaidrumo ir apskaitos patikimumo užtikrinimo priemonių. Efektyvi vidaus kontrolė lemia tvarkingą, etišką, taupią, rezultatyvią veiklą, vadovų ir darbuotojų atsakomybę už savo sprendimus ir veiksmus valdant ir naudojant savivaldybės turtą bei lėšas, įstatymų ir kitų teisės aktų laikymąsi. Todėl atliekant auditus pirmiausia vertinamas audituojamo subjekto vidaus kontrolės sistemos veiksmingumas. Vidaus kontrolės įvertinimo rezultatai kartu su rekomendacijomis dėl vidaus kontrolės procedūrų veiksmingumo didinimo pateikiami audituojamam subjektui. Vidaus kontrolė yra ta sritis, kurioje patikrinimų metu nustatoma daugiausia trūkumų ir pateikiama bei įgyvendinama daugiausia rekomendacijų. Pagal auditą reglamentuojančių teisės aktų reikalavimus audito tikslas yra ne tik vertinti finansinę veiklą, bet ir vertinti subjekto vykdomą veiklą, prognozuojamą ateityje. Tam turi būti sukurta efektyvi vidaus kontrolės sistema, kuri būtų pajėgi laiku surasti klaidas ir teisės aktų neatitikimus, galinčius turėti tiesioginį ir reikšmingą poveikį finansinėms ataskaitoms ir duomenų patikimumui. Todėl vertinant vidaus kontrolės sistemos būklę, siekiama informuoti įstaigų vadovus, kad jie suvoktų vidaus kontrolės sukūrimo svarbą bei prevencinių priemonių reikšmę, siekiant užsibrėžtų tikslų ir užtikrinant efektyvų Savivaldybės biudžeto lėšų ir turto naudojimą.
                 Metinių finansinių ataskaitų rinkinių ir metinių pranešimų bei veiklos ataskaitų auditų uždarosiose akcinėse bendrovėse ir viešosiose įstaigose, tikslas buvo patikrinti šių įmonių metinių finansinių rinkinių sudarymą, įvertinant, ar finansinės ataskaitos tikrai ir teisingai visais reikšmingais atžvilgiais parodo įmonių finansinę būklę ir veiklos rezultatus, ar finansiniai ataskaitų rinkiniai parengti pagal galiojančius Lietuvos Respublikos teisės aktus, reglamentuojančius buhalterinę apskaitą ir finansinės ataskaitų rinkinių sudarymą, taip pat įvertinti, ar įmonių metinėse veikos ataskaitose ir metiniuose pranešimuose pateikti duomenys atitinka finansinių ataskaitų rinkinių duomenis, ir pareikšti nepriklausomą nuomonę dėl metinių finansinių ataskaitų rinkinių ir įmonių metinių veiklos ataskaitų ir metinių pranešimų tikrumo ir teisingumo. Tam buvo tikrinta įmonių veikla, buhalterinė apskaita, tiriama ir vertinama vidaus kontrolė, pareikšta nepriklausoma nuomonė dėl šių audituotų įmonių 2012 metų finansinių ataskaitų rinkinių ir metinių veiklos ataskaitų bei metinių pranešimų. Buvo peržiūrėtos įmonių finansinių ataskaitų rinkinių parengimo procedūros bei dokumentai, patvirtinantys pateiktą informaciją, įsitikinta turto buvimu ir įvertinimu bei tuo, kad įsiskolinimai ir įsipareigojimai, kurie užfiksuoti pirminiuose dokumentuose, yra tinkamai atspindėti finansiniuose ataskaitų rinkiniuose. Parengtos šių įmonių audito ataskaitos ir išvados buvo pateiktos Savivaldybės tarybai, svarstant jų 2012 metų veiklos rezultatus, taip pat Savivaldybės merei, Savivaldybės tarybos kontrolės komitetui ir šių įmonių vadovybei. Pažymėtina, kad audituotų Savivaldybės uždarųjų akcinių bendrovių ir viešųjų įstaigų vadovai ir atsakingi darbuotojai auditų metu geranoriškai bendradarbiavo, sprendė iškilusius neaiškumus ir tinkamai reagavo į audito metu pareikštas pastabas ir pasiūlymus vidaus kontrolei tobulinti ir apskaitai tvarkyti.
Pagal Birštono savivaldybės tarybos 2012-04-26 d. sprendimą Nr. TS-91 ir vykdant 2013 metų Tarnybos veiklos planą, 2013 m. pirmą ketvirtį atliktas UAB „Birštono vandentiekis“ finansinių ataskaitų rinkinio ir metinio pranešimo auditas. Audituotas 2012 metų finansinio ataskaitų rinkinio sudarymas, įvertinant, ar finansinių  ataskaitų rinkinyje nėra reikšmingų neatitikimų lyginant su ataskaitomis, iš kurių jis buvo sudarytas. Pareikšta nepriklausoma nuomonė dėl finansinių ir kitų ataskaitų tikrumo ir teisingumo. Įvertinta bendrovės 2012 metų ūkinė ir finansinė veikla, vidaus kontrolės sukūrimas bei per audituojamą laikotarpį atlikti bendrovės sandoriai, taip pat įvertintas bendrovės administracijos darbas, vykdant pagrindinę savo veiklą – vandens tiekimą ir nugeležinimą bei nuotekų šalinimą ir valymą Birštono miesto ir Birštono seniūnijos gyvenviečių gyventojams ir įstaigoms, laikantis įstatymų ir kitų teisės aktų reikalavimų.
Apibendrinus audito rezultatus nustatyta, kad Bendrovė 2012 metais gavo 1568072,42 Lt pajamų (12883 Lt daugiau negu 2011 metais) ir patyrė 1716317,98 Lt išlaidų (49273,02 Lt mažiau negu 2011 metais). Per 2012 metus  išlaidos iš Bendrovės lėšų padarytos  turto įsigijimui ir darbų atlikimui  – 265755,55 Lt,  lyginant su 2011 metais sumažėjo 207324,67 Lt, 2012 metų Bendrovės veiklos rezultatas – 148246 Lt nuostolis ( 62156,00 Lt mažiau negu 2011 metais), bendras ankstesnių metų nuostolis 655038 Lt Birštono savivaldybės tarybos 2012-05-25 d. sprendimu Nr. TS-103 buvo nurašytas. Įmonė ilgalaikių įsipareigojimų 2012 metais neturėjo, trumpalaikiai įsipareigojimai tiekėjams buvo 221966 Lt (2011 metais buvo – 48956 Lt, 173010 Lt padidėjo) pirkėjų įsiskolinimas 376943 Lt, lyginant su 2011metais taip pat 75950 Lt padidėjo.
Atsižvelgiant į audito rezultatus nustatyta, kad UAB „Birštono vandentiekis“ finansinių ataskaitų rinkinys už 2012 metus yra parengtas vadovaujantis bendraisiais apskaitos principais ir teisingai atspindi 2012-12-31 finansinę padėtį ir veiklos rezultatus.

Vykdant Birštono savivaldybės tarybos 2009 m. balandžio 24 d. sprendimą Nr. TS-89 ir 2013 metų veiklos planą, kontrolierė atliko UAB „Birštono šiluma“ 2012 metų finansinių ataskaitų rinkinio, metinio pranešimo ir centralizuotai tiekiamos šilumos ir faktinių rodiklių, nurodytų ERS lentelėje, sąnaudų straipsnių auditą. 
               Pagal patikrinimo rezultatus nustatyta, kad Bendrovės 2012 metų rezultatas yra 19741 Lt nuostolis, lyginant su 2011 metais 60248 Lt mažesnis,  įvertinus ankstesnių metų rezultatus bendras rezultatas yra 863483 Lt nuostolis. 2012 metais Bendrovės pardavimo  pajamos buvo 3639783 Lt, lyginant su 2011 metais 218430 Lt padidėjo, savikaina buvo 3256892 Lt, lyginant su 2011 metais 133079 Lt padidėjo. Bendrovė ilgalaikių įsipareigojimų neturėjo, trumpalaikiai įsipareigojimai buvo 723264 Lt lyginant su 2011 metais 132202 Lt sumažėjo.
              Audito metu nustatyta, kad UAB „Birštono šiluma“ finansinių ataskaitų rinkinys tikrai ir teisingai atspindi bendrovės 2012 m. gruodžio 31 d. finansinę būklę, 2012 metų veiklos rezultatus ir yra parengtas pagal Lietuvos Respublikoje galiojančius teisės aktus, reglamentuojančius buhalterinę apskaitą ir finansinių ataskaitų sudarymą.
Vykdydama Birštono savivaldybės tarybos 2012-04-27 sprendimą Nr. TS-82, Savivaldybės kontrolierė atliko VŠĮ „Tulpės“ sanatorijos 2012 metų finansinių ataskaitų rinkinio ir veiklos ataskaitos auditą. Pagrindinis įstaigos tikslas yra gerinti žmonių sveikatą, mažinti sergamumą, kokybiškai teikti antrinio lygio medicinos paslaugas bei kitas mokamas gydymo ir sveikatingumo paslaugas Lietuvos ir užsienio klientams. Sanatorija veiklos rezultatų ataskaitoje parodė visas gautas ir uždirbtas pajamas ir sąnaudas, kompensuotas sąnaudas ir veiklos rezultatus. Per 2012 metus sanatorija iš pagrindinės veiklos uždirbo 4269482 Lt pajamų, lyginant su 2011 metais pajamos 7,5 proc. sumažėjo, pagrindinės veiklos sąnaudos buvo 4081126 Lt, sąnaudos lyginant su 2011 metais 7,35 proc. sumažėjo. Sanatorija 2012 metus baigė turėdama 222211 Lt perviršį, lyginant su 2011 metais 94449 Lt sumažėjo, įvertinus ankstesnių metų rezultatus (ankstesnių metų 376462 Lt perviršis) galutinis metų rezultatas 598673 Lt perviršis. Ilgalaikių įsipareigojimų 2012-12-31 Sanatorija neturėjo. Sanatorijos veikloje naudojamas ilgalaikis turtas yra įsigytas iš įstaigos nuosavų ir tikslinio finansavimo lėšų, taip pat pagal panaudos sutartį iš Birštono savivaldybės gautas turtas. 
Audito metu įsitikinta, kad patikrintas  VŠĮ „Tulpės“ sanatorijos finansinis ataskaitų rinkinys tikrai ir teisingai atspindi įstaigos 2012-12-31 finansinę būklę, 2012 metų veiklos rezultatus ir yra parengtas pagal Lietuvos Respublikos galiojančius teisės aktus, reglamentuojančius buhalterinę apskaitą ir finansinių ataskaitų sudarymą.
Savivaldybės kontrolierė, vykdydama Birštono savivaldybės tarybos 2012-04-27 sprendimą Nr. TS-81, atliko VŠĮ Birštono pirminės sveikatos priežiūros centro 2012 metų finansinių ataskaitų rinkinio ir veiklos ataskaitos auditą. Pagrindinis įstaigos veiklos tikslas yra gerinti Savivaldybės gyventojų sveikatą, siekiant mažinti sergamumą ir teikti kokybiškas medicinines paslaugas. Patikrinta ir įvertinta įstaigos finansinės ataskaitos, kuriose nurodytas 2012 metų veiklos rezultatas yra 9556 Lt deficitas (2011 metų 2463 Lt deficitas). 2012 metų pabaigoje įstaiga ilgalaikių įsipareigojimų neturėjo. Lyginant su 2011 metais įstaigos finansiniai rezultatai žymiai nepakito, tačiau, kaip ir ankstesniais metais įstaiga yra priklausoma nuo PSDF biudžeto ir nuo Birštono savivaldybės biudžeto iš kurio finansuojama dalis įstaigos patirtų sąnaudų.
Patikrintas VŠĮ Birštono sveikatos priežiūros centro 2012 metų finansinių ataskaitų rinkinys tikrai ir teisingai atspindi įstaigos 2012-12-31 finansinę būklę ir veiklos rezultatus ir parengtas pagal Lietuvos Respublikos galiojančius teisės aktus, reglamentuojančius buhalterinę apskaitą ir finansinių ataskaitų sudarymą.

Savivaldybės kontrolierė, vykdydama Lietuvos Respublikos biudžeto sandaros įstatymo 37 str., Lietuvos Respublikos vietos savivaldos įstatymo 27 str. nuostatas, 2013 metų tarnybos veiklos planą ir remdamasi Savivaldybės biudžeto asignavimų valdytojų 2012 metų finansinių rinkinių duomenimis ir atliktais auditais bei patikrinimais, 2013 metų antrą ketvirtį atliko Birštono savivaldybės 2012 metų konsoliduotųjų finansinių ir biudžeto vykdymo ataskaitų rinkinių auditą (toliau – Ataskaitų rinkinys). Audito tikslas – nustatyti, ar 2012 metų Savivaldybės konsoliduotųjų finansinių ir biudžeto vykdymo rinkinių ataskaitos parengtos pagal Lietuvos Respublikos ir Savivaldybės institucijų teisės aktų reikalavimus ir parodo tikrą ir teisingą finansinę būklę, ar apskaita tvarkoma ir konsoliduotųjų finansinių ir biudžeto vykdymo ataskaitų rinkinys sudarytas įstatymų nustatyta tvarka. Pagrindinis audito ataskaitos ir išvados tikslas – pateikti Savivaldybės tarybai informaciją apie Savivaldybės biudžeto vykdymą, lėšų naudojimą, biudžeto rodiklius, taip pat apie pasiektą pažangą atsižvelgiant į kontrolierės rekomendacijų įgyvendinimą. Pagal Biudžeto sandaros įstatymą už Savivaldybės Ataskaitų rinkinio parengimą ir pateikimą Savivaldybės tarybai yra atsakinga Savivaldybės administracija, o Savivaldybės kontrolierės pareiga, remiantis atliktu auditu, pareikšti nuomonę dėl Ataskaitų rinkinio sudarymo ir pagal Vietos savivaldos įstatymo 27 straipsnio 9 dalies 10 ir 17 punktų reikalavimus parengti ir pateikti išvadą dėl šio Ataskaitų rinkinio. 
Savivaldybės kontrolierė Ataskaitų rinkinio parengimą vertino pagal reikalavimus, nustatytus Lietuvos Respublikos biudžeto sandaros įstatyme ir Savivaldybės biudžeto sudarymo ir vykdymo taisyklėse. Siekiant Savivaldybės tarybai pateikti objektyvią informaciją apie Ataskaitų rinkinį buvo pasirinkta Išvados rengimo strategija. Tai yra audito metu buvo tikrinamas biudžeto lėšų naudojimo teisingumas, remiantis su Savivaldybės tarybos sprendimais tvirtinant biudžetą, bei padarytais vėlesniais sprendimų pakeitimais; finansinių ir statistinių ataskaitų sudarymo teisingumas; žemės nuomos mokesčio surinkimo ir apskaitos teisingumas; vidaus kontrolės efektyvumas, apskaitos sistemų tobulinimas ir kompiuterizavimas, privatizavimo lėšų naudojimas ir kt. Išvada parengta ir  Ataskaitų rinkinio vertinimas atliktas remiantis Savivaldybės kontrolierės atliktų auditų ir kitų tikrinimų duomenimis, taip pat remiantis Ataskaitų rinkinio sudarymo teisinės bazės analizės, rinkinio sudėties ir duomenų analizės, Savivaldybės biudžeto rodiklių analizės ir Savivaldybės administracijos priemonių šalinant nustatytus neatitikimus analizės rezultatais, bei vidaus kontrolės sukūrimo ir jos veiksmingumo vertinimo analizės rezultatais.
                 Savivaldybės biudžeto asignavimų panaudojimo teisėtumas ir turto naudojimo efektyvumas priklauso nuo to, ar subjekto vidaus kontrolės procedūros leidžia fiksuoti padarytas klaidas ir laiku jas ištaisyti. Atlikdama Savivaldybės biudžeto įvykdymo ataskaitos auditą ir kitus finansinius auditus, kontrolierė vertino audituojamų subjektų kontrolės aplinką, vidaus kontrolės procedūras, ar jos yra pakankamos ir veiksmingos, nes tik efektyviai veikianti vidaus kontrolė užtikrina tvarkingą, taupią ir rezultatyvią veiklą, įstaigose dirbančių asmenų atsakomybę už savo veiksmus ir sprendimus, valdant ir naudojant Savivaldybės turtą ir lėšas, įstatymų ir kitų teisės aktų laikymąsi, piniginių ir materialinių išteklių apsaugą nuo praradimo, netinkamo naudojimo ir valdymo bei klaidų ir apgaulės. Subjektų  vadovybė nepakankamai vertina ir skiria per mažą dėmesį vidaus kontrolės sistemos kūrimui ir tobulinimui. Ateityje reikia ugdyti valstybės tarnautojų, specialistų ir kitų darbuotojų gebėjimus bei atsakomybę už sukurtos vidaus kontrolės procedūrų veiksmingumą. Vertinant biudžeto apskaitą nustatyta, kad asignavimų valdytojai sudaro savo vykdomų programų išlaidų sąmatas pagal kiekvieną tikslą, uždavinį, atskirus priemonių kodus ir finansavimo šaltinius, tai labai didina sąmatų skaičių. Toks didelis ir nuolat augantis sąmatų ir ataskaitų skaičius didina darbo laiko sąnaudas, dėl didelių apimčių didėja klaidų atsiradimo rizika.

 2012 metų biudžetas metų eigoje Savivaldybės tarybos sprendimais buvo tikslinamas. Biudžeto sandaros įstatymo nuostatos suteikia galimybę perskirstyti lėšas. Lėšų perskirstymas savaime nėra neigiamas dalykas, tačiau perskirstytos lėšos dažniausiai netenka planuotos paskirties. Atsižvelgiant į Savivaldybės strateginio plėtros plano prioritetus daugiau lėšų buvo skiriama numatytų programų ir projektų vykdymui.
2012 metų Savivaldybės biudžeto pajamos įvykdytos 100,7 procentais, biudžeto išlaidų planas įvykdytas 92,1 proc., didžiausią dalį visų išlaidų Savivaldybėje pagal funkcinę klasifikaciją sudarė išlaidos švietimui, toliau poilsiui, kultūrai, valdymui, aplinkos apsaugai, ekonomikai; pagal ekonominę klasifikacijos išlaidų straipsnius daugiausia išlaidų sudaro darbo užmokestis ir lėšos socialiniam draudimui, išlaidos turto įsigijimui ir remontui, prekėms ir paslaugoms, komunaliniams patarnavimams (šildymui, elektrai, transportui ir kt.). 2012-12-31 Savivaldybės biudžeto lėšų debitorinis įsiskolinimas (gautinos sumos) buvo 149,2 tūkst. Lt lyginant su 2011 metais 77,2 tūkst. Lt padidėjo. Kreditorinis (mokėtinos sumos) biudžeto lėšų įsiskolinimas 2012-12-31 sudarė 6390,7 tūkst. Lt,  lyginant su  2011 metais 6168,7 Lt padidėjo, didžiausią procentą kreditorinių skolų sudaro materialiojo ir nematerialiojo turto kūrimo išlaidos, kitos kreditorinės skolos už prekes ir paslaugas. Ilgalaikių kreditorinių įsiskolinimų Savivaldybė 2012-12-31 neturėjo. Savivaldybės biudžeto asignavimų valdytojai jiems skirtus biudžeto asignavimus naudojo Biudžeto sandaros įstatymo nustatyta tvarka, neviršydami patvirtintų programų išlaidų sąmatų bendrųjų asignavimų, tarp jų darbo užmokesčiui ir turtui įsigyti.
Savivaldybė 2012 metais nepanaudojo tikslinės paskirties skirtų lėšų ir 27,1 tūkst. Lt grąžino į valstybės biudžetą, kaip numatyta Biudžeto sandaros įstatymo 32 straipsnio 3 dalyje. Iš valstybės deleguotų lėšų per didelis lėšų poreikis buvo planuotas socialinėms paslaugoms, socialinėms pašalpoms, vaikų teisių apsaugai ir kitoms valstybinėms funkcijoms atlikti. 

Audito metu buvo ištirta audituojamojo subjekto veikla, apskaitos sistemos ir vidaus kontrolė. Audituojant biudžeto įvykdymo ataskaitas ir apibendrinus vidaus kontrolės tyrimo biudžeto vykdymo lygmeniu duomenis nustatyta, kad Savivaldybėje yra sukurta vidaus kontrolės sistema, tačiau kai kuriais aspektais numatytos procedūros neužtikrina, kad būtų išvengta neatitikimų naudojant Savivaldybės biudžeto lėšas, dažniausiai nesilaikoma Biudžeto sandaros, Buhalterinės apskaitos, Darbo kodekso, Viešųjų pirkimų įstatymų reikalavimų, taip pat nustatyta, kad asignavimų valdytojai turi galimybių taupiau naudoti skirtus asignavimus.
                       Ataskaitų rinkinio vertinimas ir patikrinimai planuoti ir atlikti taip, kad būtų gautas pakankamas užtikrinimas dėl Savivaldybės asignavimų valdytojų finansinių ataskaitų rinkinių, kurių duomenimis remiantis sudaromas Ataskaitų rikinys, tinkamo parengimo, dėl Savivaldybės Ataskaitų rinkinio apskaitos sistemos tinkamumo, taip pat dėl kitų ataskaitų, kurių duomenimis remiantis rengiamas Ataskaitų rinkinys, tinkamo sudarymo ir Ataskaitų rinkinio parengimo pagal teisės aktų reikalavimus.

Savivaldybės kontrolierė, parengė ir Savivaldybės tarybai pateikė Ataskaitų rinkinio audito išvadą. Audito išvadoje nurodyta, kad Savivaldybės 2012 metų Ataskaitų rinkinyje, atspindėta tikra 2012-12-31 Savivaldybės finansinė būklė ir kad Savivaldybės 2012 metų Ataskaitų rinkinys parengtas pagal Lietuvos Respublikos biudžeto sandaros įstatymo ir kitų teisės aktų reikalavimus, nustatytus Ataskaitų rinkiniui sudaryti, jame nėra reikšmingų iškraipymų, lyginant su duomenimis, iš kurių jis sudarytas. Audito ataskaitoje pateikė susistemintą informaciją apie Savivaldybės biudžeto pajamas ir jų struktūrą, biudžeto išlaidas ir jų struktūrą, asignavimų panaudojimą pagal išlaidų ekonominę klasifikaciją, taip pat informaciją apie audituotiems subjektams teiktų rekomendacijų įgyvendinimą ir nustatytų neatitikimų šalinimą.

Audito ataskaita ir išvada Savivaldybės tarybos reglamento nustatytu laiku pateikta Savivaldybės tarybai, merui, Savivaldybės tarybos komitetams, Savivaldybės administracijos direktoriui.


Savivaldybės kontrolierė, vadovaudamasi Vietos savivaldos įstatymu, Valstybės ir savivaldybių turto valdymo, naudojimo ir disponavimo juo įstatymu, remdamasi Savivaldybės viešojo sektoriaus subjektų 2012 metų finansinių ataskaitų auditų ir patikrinimų duomenimis, 2013 metų trečią  ketvirtį atliko Savivaldybei nuosavybės teise priklausančio turto ir patikėjimo teise valdomo valstybės turto ataskaitos (toliau – Turto ataskaitos) auditą, parengė ataskaitą ir išvadą dėl Turto ataskaitos audito ir pateikė Savivaldybės tarybai.

Savivaldybei nuosavybės teise priklausančio ir patikėjimo teise valdomo valstybės turto savininko funkcijas, remdamasi įstatymais, įgyvendina Savivaldybės taryba. Savivaldybės įstaigos, įmonės ir organizacijos joms perduotą turtą valdo, naudoja bei disponuoja juo Savivaldybės tarybos sprendimų nustatyta tvarka. Pagal teisės aktų reikalavimus Turto ataskaitą Vyriausybės nustatyta tvarka rengia Savivaldybės administracija ir teikia savivaldybės tarybai, Kontrolės ir audito tarnybai. Savivaldybės kontrolierė, Savivaldybės reglamento nustatyta tvarka patikrina ir pateikia Savivaldybės tarybai išvadą dėl Turto ataskaitos.

Atliekant auditą ir rengiant išvadą buvo atsižvelgta į Turto ataskaitos rengimo principus, turto apskaitos tvarkymą bei Savivaldybės tarybos sprendimų vykdymą. Auditas buvo suplanuotas taip, kad būtų gauti pakankami įrodymai, jog turto ataskaitose nėra reikšmingų informacijos iškraipymų lyginant su finansinėmis ataskaitomis ir duomenimis, iš kurių Turto ataskaita buvo sudaryta. Išvada parengta remiantis Turto ataskaitos vertinimo, atlikto tikrinant jos sudarymo teisinę bazę ir pasikeitimus joje, Turto ataskaitos sudėtį, Turto ataskaitos duomenų atitiktį kitų ataskaitų duomenims ir kitiems duomenims, Savivaldybės biudžeto asignavimų valdytojų ir Savivaldybės kontroliuojamų įmonių finansinių auditų, rezultatais, turinčiais įtakos Turto ataskaitos duomenims. 
                    Turto ataskaitos audito išvados rengimas buvo suplanuotas ir atliktas taip, kad būtų gautas pakankamas pagrindas tvirtinti, jog Turto ataskaitoje nėra reikšmingų informacijos iškraipymų, lyginant su tikrintomis finansinėmis ataskaitomis ir duomenimis, iš kurių ji buvo sudaryta. Audito išvadoje nustatyta, kad išskyrus audito metu nustatytus neatitikimus, kurie audito metu buvo ištaisyti, 2012 metų Turto ataskaita visais reikšmingais atžvilgiais, parengta pagal Valstybės ir savivaldybių turto valdymo, naudojimo ir disponavimo juo įstatymo ir kitų teisėe nėra reikšmingų neatitikimų, lyginant su Lietuvos Respublikos Vyriausybės nustatyta tvarka ir išaiškinimais ataskaitoms pildyti ir atitinka finansines ataskaitas, balansų duomenis ir kitus pirminius dokumentus, iš kurių jos buvo sudarytos. Tačiau buvo atkreiptas dėmesys į tai, kad Savivaldybės administracijos vykdyta vidaus ir finansų kontrolė iš dalies neužtikrino, kad būtų tinkamai tvarkoma turto apskaita, kurios duomenų reikia turto ataskaitoms rengti, dėl to rengiant ataskaitas audito metu buvo nustatyta neatitikimų, kuriuos buvo rekomenduota ištaisyti. Savivaldybės administracija reagavo į pateiktas rekomendacijas ir neatitikimus, kurie darė įtaką turto ataskaitų duomenimis, juos ištaisė audito metu ir patikslino pateiktas turto ataskaitas.
                  Savivaldybės administracija ir kitos biudžetinės įstaigos, rengdamos turto ataskaitas už 2012 metus, atkreipė dėmesį į Tarnybos ankstesniais metais audito metu pareikštas rekomendacijas dėl nustatytų neatitikimų apskaitant turtą, taisė turto apskaitos klaidas, ėmėsi priemonių spręsti su Savivaldybei nuosavybės teise priklausančio bei patikėjimo teise valdomo valstybės turto valdymu, naudojimu ir disponavimu susijusias problemas. Tačiau ne visos kontrolierės rekomendacijos dėl turto inventorizavimo ir įregistravimo Nekilnojamojo turto registre įvykdytos. Dėl lėšų trūkumo ir didelių darbo apimčių dalis turto liko neinventorizuoti ir neįregistruoti Nekilnojamojo turto registre.
Atliekant turto ataskaitų auditą visuose audituojamuose subjektuose buvo patikrinta turto ir lėšų inventorizacijų pravedimas ir įforminimas, skolų ir įsipareigojimų likučių suderinimas. 

Ištaisyti neatitikimai biudžetinėse įstaigose, Vyriausybės nutarimais savivaldybei perduotą valstybei priklausantį turtą įtraukiant į apskaitą ir pateikiant turto ataskaitose.
Patikrinimo metu buvo nustatyti neatitikimai pildant turto ataskaitas t. y. kai kurios biudžetinės organizacijos neteisingai atvaizdavo debitorinį ir kreditorinį įsiskolinimą, pinigus banko sąskaitose, finansinį turtą ir įsipareigojimus, gautinas sumas, mokėtinas sumas, finansavimo sumas bei turtą ir kt. Nustatyti neatitikimai patikrinimo metu Turto ataskaitose ištaisyti, parengtos patikslintos Turto ataskaitos, kurių duomenys atitinka su finansinių ataskaitų duomenimis ir pateiktos Savivaldybės administracijos ūkio, turto ir kaimo plėtros skyriui, pagal kurias parengta patikslinta Turto ataskaita.
Išanalizavus Savivaldybės administracijos ir kitų biudžetinių įstaigų 2012 metų turto ataskaitų, balansų ir kitų buhalterinių dokumentų patikrinimo rezultatus, kurių pagrindu buvo vertinama, kaip yra valdomas Savivaldybės turtas ir kaip juo disponuojama, nustatyta, kad per 2012 metus Savivaldybės turto apskaita nepasikeitė, dalis turto lieka neapskaityta, neįvertinta ir neįregistruota Nekilnojamojo turto registre, dėl to turto ataskaitos neparodo tikros ir teisingos Savivaldybės turto finansinės būklės.

Vadovaudamasi Lietuvos respublikos vietos savivaldos įstatymo 27 str. 1 dalies 3 punktu ir 16 str. 28 punktu, Savivaldybės kontrolierė 2013 m. vasario mėnesį atliko patikrinimą Birštono savivaldybės administracijos Biudžeto skyriuje dėl galimybės Savivaldybei imti ilgalaikę paskolą. Patikrinimo metu nustatyta, kad pagal Lietuvos Respublikos 2013 metų valstybės biudžeto ir savivaldybių biudžetų finansinių rodiklių patvirtinimo įstatymo 12 straipsnio nustatytus limitus (savivaldybės skola negali viršyti 75 procentų, o metinio grynojo skolinimosi suma negali viršyti 20 procentų, patvirtintų einamų metų savivaldybės biudžeto pajamų, neįskaitant iš valstybės biudžeto skiriamų specialiųjų tikslinių dotacijų ir valstybės biudžetui grąžinamų bendrosios dotacijos kompensacijų) Birštono savivaldybė neišnaudojusi teisės aktais numatytų skolinimosi limitų, todėl turėjo galimybę 2013 metais  imti numatytą ilgalaikę paskolą. Parengta išvada dėl paskolos ėmimo ir pateikta Savivaldybės tarybai.
Vykdant 2013 metų Savivaldybės kontrolės ir audito tarnybos veiklos planą 2013 metų pirmą ketvirtį Savivaldybės kontrolierė užbaigė Biudžetinės įstaigos Birštono miesto tvarkymo tarnybos (toliau – Tarnybos) finansinį auditą. Patikrinta 2012 metų finansinių ataskaitų rinkinio sudarymo teisingumas ir teisėtumas, finansinių ataskaitų duomenų atitikimas su ūkinių operacijų atvaizdavimo dokumentuose, finansinėse ataskaitose ir apskaitos registruose teisingumas, peržiūrėti finansinio rinkinio parengimo dokumentai, patvirtinantys pateiktą informaciją.
                    Savivaldybės biudžeto asignavimai Tarnybai buvo skiriami įstaigos programose numatytų tikslų įgyvendinimui, kurie apima tarnybos daugiafunkcijinį veiklos pobūdį iš kurio išskiriama pagrindinė veiklos sritis tai Savivaldybės viešųjų erdvių tvarkymas ir priežiūra.
                   Audito rezultatai išdėstyti parengtoje audito ataskaitoje ir išvadoje, kuriose pateikti pastebėjimai, apibendrintos išvados ir pasiūlymai. Patikrinimo metu pateikta rekomendacijos, dėl Tarnybos strateginio plano ir metinių darbo planų parengimo, dėl Buhalterinės apskaitos įstatymo nuostatų taikymo nustatant vyr. buhalterio pareigybės pavadinimą, dėl darbuotojų kasmetinių atostogų suteikimo pagal Darbo kodekso nuostatas ir sukaupto atostogų rezervo mažinimo, dėl vidaus kontrolės stiprinimo naudojant ir nurašant turtą ir kt.
Atlikto audito metu surinkti įrodymai suteikė pagrindą nepriklausomai nuomonei pareikšti dėl Tarnybos 2012 finansinių ataskaitų rinkinio. Parengtoje išvadoje nustatyta, kad 2012 metų Tarnybos finaninių ataskaitų rinkinys bei planų ir programų sąmatų įvykdymo ataskaitos teisingai atspindi įstaigos finansinę būklę, Savivaldybės lėšų ir turto naudojimą įstatymų nustatytiems tikslams.
Savivaldybės kontrolierė, vykdydama 2013 m. veiklos planą, 2013 m. ketvirtą ketvirtį atliko Birštono muziejaus (toliau – Muziejus) finansinį auditą. 
Audito tikslas buvo patikrinti Muziejaus finansinę ir ūkinę veikla, įvertinti vidaus kontrolės veikimą, įskaitant finasų valdymą, Savivaldybės biudžeto lėšų ir turto, skirtų Muziejaus veiklai vystyti, naudojimo ir disponavimo jais teisėtumą ir pareikšti nepriklausomą nuomonę dėl Muziejaus 2012 m. 2013 metų trijų ketvirčių finansinių ir  biudžeto vykdymo ataskaitų ir kitų ataskaitų tikrumo ir teisingumo bei atskleisti ar Muziejus gerai organizuoja ir vykdo savo veiklą ir atlieka jai patikėtas užduotis.
Audito metu Muziejuje buvo vertinamas Savivaldybės biudžeto lėšų panaudojimas vykdomų programų uždavinių įgyvendinimui, Muziejaus veiklos rodikliai ir įgyvendinamų priemonių ir skiriamo finansavimo atitiktis įstaigos veiklos kryptims. Siekiant gauti audito tikslams reikalingus įrodymus, atlikta išsami veiklos analizė t.y. tvarkų taisyklių ir kitų dokumentų peržiūrėjimas; ūkinių operacijų ir buhalterinių sąskaitų likučių išsamus tikrinimas; susipažinta su įstaigos veikla, vidaus kontrolės sistema, organizacine struktūra, buhalterinių sąskaitų likučiais ir apskaitos tvarkymas pagal viešojo sektoriaus apskaitos ir finansinės atskaitomybės standartus, nustatyta svarbiausios audito sritys. 
Vertinant įstaigos veiklos rezultatus nustatyta, kad Muziejui skirtos Savivaldybės biudžeto lėšos tikrinamu laikotarpiu buvo naudojamos neviršijant išlaidų sąmatoje patvirtintų asignavimų pagal atskiras programas. Apie lėšų panaudojimą Muziejus laiku atsiskaito Birštono savivaldybės administracijos Biudžeto skyriui pateikdamas finansinių ir biudžeto vykdymo ataskaitų rinkinį  ir kitas ataskaitas.
                    Dėl audito metu nustatytų neatitikimų Muziejui buvo pateikta rekomendacijos dėl Darbo kodekso nuostatų laikymosi priimant darbuotojus į darbą ir sudarant su jais darbo sutartis, dėl patalpų ir lauko valytojų bei kiemsargių etatų ir valomų plotų nustatymo vadovaujantis Birštono savivaldybės tarybos sprendimais, dėl įstaigos struktūros patvirtinimo, dėl darbuotojams priedų skyrimo nurodant konkrečius papildomus darbus, dėl darbuotojų tarifikacijos parengimo pagal nustatytus kojeficientus, dėl archyvinių dokumentų surinkimui, renginių organizavimui lėšų panaudojimo, dėl komandiruočių išlaidų apmokėjimo darbuotojams pagal Lietuvos Respublikos vyriausybės 2004-04-29 d. nutarimu Nr.526 patvirtintų „Tarnybinių komandiruočių išlaidų apmokėjimo biudžetinėse įstaigose taisyklių“ ir kitų teisės aktų reikalavimus, dėl vidaus kontrolės stiprinimo naudojant ir nurašant įstaigos atsargas (maisto prekės, gėlės), ir kt. Patikrinimo metu nustatyta permokėta  komandiruočių dienpinigių suma 333,5 Lt sugrąžinta į Muziejaus biudžetinę sąskaitą.
Pagal atlikto audito rezultatus nustatyta, kad Muziejaus 2012 metų ir 2013 metų trijų ketvirčių finansinių ir biudžeto vykdymo ataskaitų rinkinys bei kitos ataskaitos, išskyrus nustatytus neatitikimus, visais reikšmingais atžvilgiais parengtos ir pateiktos pagal teisės aktų reikalavimus ir teisingai atspindi Muziejaus  2012 metų ir 2013 metų trijų ketvirčių finansinę būklę ir veiklos rezultatus.

             Savivaldybės kontrolierė 2013 metų ketvirtą ketvirtį atliko Birštono meno mokyklos (toliau – Mokyklos ) 2012 metų ir 2013 metų trijų ketvirčių finansinių ir biudžeto vykdymo ataskaitų rinkinio bei turto valdymo, naudojimo ir disponavimo juo teisėtumo auditą. Audito  tikslas buvo patikrinti Mokyklos finansinę ir ūkinę veiklą, įvertinti sukurtos vidaus kontrolės veikimą ir pareikšti nepriklausomą nuomonę dėl finansinių ir biudžeto vykdymo ataskaitų rinkinio ir kitų ataskaitų tikrumo ir teisingumo bei veiklos organizavimo. Siekiant gauti audito tikslams reikalingus įrodymus, atlikta išsami Mokyklos veiklos analizė: susipažinta su įstaigos veikla ir organizacine struktūra, sukurta vidaus kontrolės sistema ir jos daromu poveikiu, apskaitos tvarkymu pagal Viešojo sektoriaus apskaitos ir finansinės atskaitomybės standartus, patikrinta pirminiai ūkinių operacijų ir kiti dokumentai iš kurių sudarytas finansinių ir biudžeto vykdymo ataskaitų rinkinys.
             Audito metu Mokyklos vadovybei buvo pateiktos rekomendacijos dėl nustatytų neatitikimų teisės aktų nuostatoms. Mokykloje dėl darbo užmokesčio priskaitymo neatitinkant Lietuvos Respublikos švietimo ir ir mokslo ministro 2011-07-18 d. įsakymu Nr. V-1315 „Dėl švietimo įstaigų darbuotojų ir kitų įstaigų pedagoginių darbuotojų darbo apmokėjimo tvarkos aprašo patvirtinimo“ ir kitų teisės aktų reikalavimų susidarė 2190,38 Lt biudžeto lėšų permoka, kuri buvo atstatyta į Mokyklos biudžetinę sąskaitą. Neatitinkant Lietuvos Respublikos vyriausybės 2004-04-29 d. nutarimu Nr.526 patvirtintų „Tarnybinių komandiruočių išlaidų apmokėjimo biudžetinėse įstaigose taisyklių“ reikalavimų susidarė 19,5 Lt permoka, kuri buvo grąžinta į savivaldybės biudžetą. Taip pat buvo pateiktos rekomendacijos dėl Mušamųjų būrelio tikslingumo Mokykloje, dėl mokinių iš kitų savivaldybių priėmimo į Mokyklos būrelius, dėl darbuotojų darbo grafikų nustatymo, dėl atostogų suteikimo, dėl darbo sutarčių sudarymo, dėl lėšų panaudojimo renginių organizavimui ir kt.
              2013 metų rugpiūčio mėnesį Savivaldybės kontrolierė atliko patikrinimą pagal Savivaldybės gyventojų skundus, dėl UAB „Birštono vandentiekis“ padidintomis kainomis  paskaičiuotą  mokestį už 2013 metų liepos  mėnesį suvartotą šaltą vandenį ir nuotekas ir reikalavimą jį sumokėti. Patikrinimo metu nustatyta, kad gyventojų  skundai yra pagrįsti, kadangi  vadovaujantis Birštono savivaldybės 2013-05-31 d. sprendimu Nr. TS-97 naujai patvirtintos padidėjusios geriamojo vandens ir nuotekų tvarkymo kainos įsigaliojo nuo 2013-08-01 d. Atsižvelgiant į teisės aktų nuostatas buvo nurodyta UAB „Birštono vandentekis“ peržiūrėti 2013 metų liepos ir rugpiūčio mėnesių priskaitymus ir gyventojų atsiskaitymą už suvartotą vandenį ir nuotekų tvarkymą ir vadovaujantis teisė aktais ištaisyti padarytus neatitikimus. 

             Biudžetinių įstaigų atliktų auditų ataskaitos yra sudėtinė išvadų, teikiamų Savivaldybės tarybai dėl metinės biudžeto įvykdymo ataskaitos bei ataskaitos apie Savivaldybei nuosavybės teise priklausantį ir patikėjimo teise valdomą valstybės turtą, dalis. Atliekant auditus stengiamasi, kad jie būtų atliekami kokybiškai, kad ataskaitos ir išvados būtų pagrįstos tinkamais įrodymais, o audito rezultatai ir teiktos rekomendacijos būtų reikšmingi ir prisidėtų prie Savivaldybės administravimo paslaugų kokybės gerinimo bei užtikrintų Savivaldybės lėšų ir turto ekonomišką ir efektyvų valdymą.
Įgyvendindama savo tiesiogines funkcijas ir suteiktus įgaliojimus Savivaldybės kontrolierė, kaip ir kiekvienais metais atliko ne tik Savivaldybės išorės auditus, bet ir kitas priskirtas kontrolės funkcijas vykdė gyventojų priėmimą, analizavo ir vertino žodžiu, raštu bei telefonu pateiktus prašymus ir nusiskundimus, kuriuose buvo keliami socialiniai, darbo užmokesčio ir kiti klausimai,  į visus gautus pareiškimus pagal teisės aktų reikalavimus buvo išsamiai atsakyta. Kontrolierė nuolat konsultavo biudžetinių įstaigų ir kitų kontroliuojamų įstaigų darbuotojus buhalterinės apskaitos, vidaus kontrolės, darbo užmokesčio, turto valdymo ir kitais jiems rūpimais klausimais, taip pat dalyvavo Savivaldybės tarybos, Tarybos komitetų posėdžiuose, pagal savo kompetenciją leido įsakymus, tvarkė Tarnybos dokumentaciją.
                   Savivaldybės kontrolierė, kaip ir kiekvienais metais, būdama Savivaldybių kontrolierių asociacijos nare, bendradarbiauja su kolegomis iš kitų savivaldybių, dalyvauja rengiamuose seminaruose, pasitarimuose ir kituose organizuojamuose renginiuose. 
                  Savivaldybės kontrolierė, įgyvendindama  nustatytus uždavinius ir priemones, stengiasi, kad auditai būtų atlikti kokybiškai, kad išvados būtų pagrįstos tinkamais įrodymais, o auditų rezultatai ir teiktos rekomendacijos būtų reikšmingi ir padėtų gerinti Savivaldybės administravimo paslaugų kokybę bei užtikrintų Savivaldybės lėšų ir turto ekonomišką ir efektyvų valdymą. 
                 Savivaldybės kontrolierė, atlikdama teisės aktais nustatytas funkcijas,  bendradarbiauja ir ateityje sieks geranoriško dalykinio bendravimo ir bendradarbiavimo su audituojamų subjektų darbuotojais. Bendraujant su audituojamais subjektai pavyko sukurti ilgalaikius, abipusiu suinteresuotumu ir pasitikėjimu pagrįstus santykius. Dėkojame visų audituojamų subjektų vadovams ir darbuotojams už supratimą ir pastangas siekiant bendro tikslo.
Savivaldybės kontrolierė

                                            Zita Pranckevičienė
